द केरळ स्टोरी

द केरळ स्टोरी हा २०२३ मधील सुदिप्तो सेन दिग्दर्शित आणि विपुल अमृतलाल शाह निर्मित हिंदी भाषेतील चित्रपट आहे. या चित्रपटाची कथा ही केरळमधील महिलांच्या अशा एका गटाची कथा आहे ज्यांनी इस्लाम धर्म स्वीकारला आणि इस्लामिक स्टेट ऑफ इराक अँड सीरिया (ISIS) मध्ये त्या सामील झाल्या. केरळमधील हजारो महिलांचे इस्लाममध्ये धर्मांतर करून ISIS मध्ये भरती केल्याचा दावा केल्यामुळे हा चित्रपट विवादास्पद ठरला आहे.

काँग्रेस पक्षाने लव्ह जिहाद ही काल्पनिक गोष्ट आहे आणि हा चित्रपट संघ परिवाराच्या अजेंडाचा प्रचार आहे अशी टीका केली आहे.

या चित्रपटात अदा शर्मा, योगिता बिहानी, सोनिया बालानी, सिद्धी इदनानी यांच्या भूमिका आहेत. हा चित्रपट ५ मे २०२३ रोजी प्रदर्शित झाला असून यावर चित्रपट समीक्षकांनी संमिश्र प्रतिसाद दिला आहे.

 कथानक 
फातिमा बा ही एक इस्लाम धर्म स्वीकारलेली स्त्री असून, तिला रुग्णालयातील परिचारिका बनवायचे होते. एक दिवस काही अतिरेक्यांनी तिचे अपहरण करून जबरदस्तीने तिला ISIS मध्ये सामील केले. पर्यायाने तिला अफगाणिस्तानात तुरुंगात टाकण्यात आले.

 पात्र 
 शालिनी उन्नीकृष्णन / फातिमा बा च्या भूमिकेत अदा शर्मा
 निमळ म्हणून योगिता बिहाणी
 आसिफाच्या भूमिकेत सोनिया बालानी
 गीतांजलीच्या भूमिकेत सिद्धी इदनानी
 शालिनीच्या आईच्या भूमिकेत देवदर्शनी
 विजय कृष्ण
 प्रणय पचौरी
 प्रणव मिश्रा

 विरोधक 
भारतीय राष्ट्रीय काँग्रेस आणि कम्युनिस्ट पार्टी ऑफ इंडिया (मार्क्सवादी) या पक्षांनी या चित्रपटाच्या प्रदर्शनावर आक्षेप घेतला आहे आणि आरोप केला आहे की हा चित्रपट चुकीची माहिती प्रसारित करतो आणि संघ परिवाराच्या अजेंड्याला प्रोत्साहन देतो. या पक्षांच्या मते लव्ह जिहाद ही काल्पनिक कथा आहे. या आरोपांना उत्तर देताना, निर्माता, शाह यांनी सांगितले की "आम्ही जे काही बोलतो ते पुराव्यानिशीच आहे" त्यांच्या मते सेन यांनी यांनी या चित्रपटासाठी चार वर्षे सखोल संशोधन केले आहे.

केरळच्या विरोधात खोटा प्रचार केला जात आहे आणि जातीय सलोखा नष्ट केला जात आहे, अशी तक्रार तामिळनाडूस्थित एका पत्रकाराने केरळच्या मुख्यमंत्र्यांकडे केली. या नंतर केरळ राज्याचे पोलीस प्रमुख अनिल कांत यांनी यावर तिरुवनंतपुरम शहर पोलिसांना गुन्हा नोंदविण्याचे निर्देश दिले. १५ नोव्हेंबर २०२२ रोजी कायदेशीर सल्लागाराच्या सल्ल्यानुसार यावर एफआयआर दाखल करण्यात आलेली नाही. तथापि या, चित्रपटाची चौकशी मात्र केल्या गेली.

या चित्रपटाच्या प्रदर्शनास, केरळ उच्च न्यायालयाने स्थगिती देण्यास नकार दिला. उच्च न्यायालयाच्या मते या चित्रपटात केलेले आरोप हे ISIS बद्दल आहेत आणि कोणत्याही विशिष्ट धर्माच्या दिशेने निर्देशित केलेले नाहीत. यापूर्वी सुप्रीम कोर्ट आणि मद्रास हायकोर्टानेही असेच अर्ज फेटाळले होते. मात्र इस्लामिक स्टेट्स द्वारे ३२,००० मुलींची भरती केल्याचा वादग्रस्त दावा करणारा टीझर काढून टाकण्यास निर्मात्यांनी सहमती दर्शवली.

९ मे २०२३ रोजी पश्चिम बंगालच्या मुख्यमंत्री ममता बॅनर्जी यांनी चित्रपटावर बंदी घालण्याची घोषणा केली आणि राज्यातील चित्रपटगृहांना चित्रपट प्रदर्शित करण्यापासून रोखले. बॅनर्जी यांनी नंतर सांगितले की, राज्यात शांतता राखण्यासाठी आणि हिंसाचार किंवा द्वेषपूर्ण गुन्हेगारीच्या कोणत्याही घटना रोखण्यासाठी हा निर्णय घेण्यात आला आहे. यावर या चित्रपटाची टीम आवश्यक कायदेशीर कारवाई करेल असे चित्रपट निर्मात्याने म्हणले.

९ मे २०२३ रोजी राष्ट्रवादी काँग्रेसचे आमदार जितेंद्र आव्हाड यांनी एक धक्कादायक विधान केले होते. ‘द केरळ स्टोरी’ या चित्रपटावर प्रतिक्रिया देताना आव्हाड यांनी चित्रपटाच्या निर्मात्याला सार्वजनिक रित्या फाशी देण्यात यावी, असे जाहीर केले. यापूर्वी जितेंद्र आव्हाड यांना ‘हर हर महादेव’ या मराठी चित्रपटाचे प्रदर्शन थांबवल्या प्रकरणी अटक करण्यात आली होती.

 बॉक्स ऑफिस 
पहिल्या दिवशी, चित्रपटाने भारतात ₹८.०३ कोटींची कमाई केली, २०२३ साठीच हा चित्रपट भारतातील पाचव्या सर्वोच्च ओपनर बनला.

 हे सुद्धा पहा 
 इस्लामिक स्टेट्स
 द काश्मीर फाइल्स

 संदर्भ 

वर्ग:इ.स. २०२३ मधील हिंदी चित्रपट